Lesufi gee Curro nog een kansPanyaza Lesufi. Foto: Flickr/GovernmentZA Lesufi het Curro ingelig oor sy besluit om hul bedryfslisensie op te skort waarna die bestuur van Curro Holdings ’n noodvergadering met die LUR versoek het om die aangeleentheid te bespreek. Lesufi en Chris van der Merwe, hoof van Curro Holdings, het Woensdag vergader. Volgens Lesufi het Van der Merwe hom die versekering gegee dat rassesegregasie nie deel is van hul beleid nie en dat regstellende stappe gedoen sal word teen enige van die groep se skole wat dit wel toepas. Lesufi het gesê die bestuur van Curro Holdings het onderneem dat die huidige uitvoerende hoof van Curro Roodeplaat vervang sal word en dat ŉ konsultant aangestel sal word om die skool by te staan met transformasie en diversiteit. Curro het verder onderneem dat leerders in die vervolg saam vervoer sal word tydens skooluitstappies en nie volgens taal of ras geskei sal word nie. Lesufi het Curro tot einde Oktober gegee om die stappe in werking te stel. Die jongste aankondiging volg nadat ŉ video verlede week aan die lig gekom het wat glo wys hoe kinders op grond van ras in verskillende busse vervoer word by die Curro Roodeplaat Privaatskool in Kameeldrift, noord van Pretoria (lees meer hier).